Maikuu esimene nädal viib raadiokuulajad kirevasse linnuriiki. Esmaspäevast reedeni on Klassikaraadio eetris valik Fred Jüssi legendaarsest sarjast "Looduse aabits". Kultuurisaade "Delta" toob kuulajateni intervjuud otse loodusest. Laupäeval, 9. mail saab kuulata kodukoori Iirimaa metsadest.
Mai on Eesti Rahvusringhäälingu programmides keskkonnakuu, mille esimene nädal on pühendatud lindudele.
Esmaspäevast reedeni kell 14.45 on eetris valik Fred Jüssi legendaarsest sarjast "Looduse aabits". "Et looduse hääled on moraalselt aegumatud, ega tunne riknemise ohtu, siis võib kõiki tänavukevadisi helisalvestisi pidada praktiliselt verivärsketeks," ütleb Fred Jüssi ühes oma 1983. aastal eetrisse jõudnud saates.
1980ndate esimestel aastatel eetris olnud saateid saatsid ajakirjas Eesti Loodus ilmunud artiklid. Loomade, lindude, konnade ja muude loodushäälte salvestused, mida Jüssi neis saadetes kuulajateni tõi, olid erilised ja kvaliteetsed. Saatesarja autor on Fred Jüssi. Toimetaja Reet Valing.
Eesti Raadio eetris olnud saate edu oli fenomenaalne – seda kuulati nii kodus kui avalikes kohtades. Jaan Tootsen meenutab elust võetud hetke aastakümnete eest: tolmune maantee, bussijuht peatab masina, laseb mootoril vaikida, häälestab raadio "Looduse aabitsa" lainele. Terve bussitäis rahvast kuulab. Vaikides. Kui saade on läbi, sõidab buss edasi. Elu jätkub.
"Te kuulete nüüd esimest saadet "Looduse aabitsa" järgnevast pikemale ajale kavandatud saadete sarjast, mida tinglikult võiks nimetada looduse häälte kooliks," kõlasid Fred Jüssi sõnad saatesarja esimese osa sissejuhatuses. "Teadmiseks nendele kuulajatele, kes on valmistunud saadet koduseks tarbeks või õppevahendi saamiseks lindistama, käivitage magnetofon nii täna kui edaspidi siis, kui kägu on kolm korda kukkunud," lisas Jüssi.
Loodusenädala kava Klassikaraadios:
Esmaspäev 4. mail
Kell 13: Delta
Nädala esimese "Delta" külalised on režissöör ja operaator Joosep Matjus ning Matsalu rõngastuskeskuses lindude ja nahkhiirte märgistamist koordineeriv Olavi Vainu. Oma koduloomi tutvustavad 2-aastane Säde ja 7-aastane Leek. Saatejuht on Lisete Velt. Saade on järelkuulatav SIIT!
Esimeses saates on juttu nõmmemetsade elanikest. Õigemini nendest linnuliikidest, kes eelistavad nõmmemetsi teistele elupaikadele. Laulavad nõmmelõoke, hoburästas, nõmmekiur, lõopistrik, peoleo ja öösorr.
Teisipäev 5. mai
Kell 14.45: Looduse aabits. Kevadises okas-segametsas
Metsapilt jutustab hommikutunnist aprillikuises okas-segametsas. Salvestatud 1983. aastal Kõrvemaal Jänijõe metsas. "Et looduse hääled on moraalselt aegumatud, ega tunne riknemise ohtu, siis võib kõiki tänavukevadisi helisalvestisi pidada praktiliselt verivärsketeks."
1983. aasta aprillikuu lõpupäevad Viidumäel. Saaremaal asuval looduskaitsealal on sobivaid elupaiku mitmetele laululindudele, välud metsades aga annavad helidele kauni kõla. "Viidumäe laulikutest osutus minu jaoks kõige paeluvamaks seekord tilluke sinitihane, kes oma pesapuu juures hommikutundidel väsimatult laulis," räägib Jüssi.
Neljapäev 7. mai
Kell 14.45: Looduse aabits. Kevad Saarnaki laiul
Rannikulindude kevadine peosaal Saarnaki laiul. Saate lõpus kõlab Fred Jüssi tõdemus: "Jäädvustasin oma ilmumise peidikust lindude silma alla ja tundsin järjekordselt sügavat häbi oma liigilise kuuluvuse pärast. Kuulake, see ongi inimene ja loodus!"
Reede 8. mai
Kell 14.45: Looduse aabits. Kultuurmaastike hääled
Viimane lehekülg Eestimaa looduse häälte koolikursusest. Valikus leidub neli lindu, üks üsna pika sabaga imetajaloom ja üks meil kunagi ennast nii koduselt tundnud putukas. Niisiis häälitsusi kodutuvilt, turteltuvilt, kaelusturteltuvilt, kaldapääsukeselt, rändrotilt ja kilgilt.
50-minutiline linnuhäälte "sümfoonia" on salvestatud Iiri Raadio RTE poolt mullu 3. mail Corki krahvkonnas Cuskinny rabas lindude kaitsealal. Iiri raadio loodussaadete toimetaja Derek Mooney ütleb saateks: "Vähemalt lindude jaoks läheb elu edasi nagu tavaliselt. Nad ei tea midagi inimeste praegustest väljakutsetest ja tegelevad endiselt oma "äriga" – ehitavad pesa, vallutavad territooriume, hauduvad mune ja muidugi – laulavad. Linnulaulus on midagi imeliselt meeliülendavat. Sellel on suurepärane võime meid rahustada ja lõõgastada. Kui veedame palju aega nelja seina vahel ja oleme stressis, võib looduse nautimisest abi olla. Linnulaulu kuulamine on asi, mida igaüks saab teha oma aiast või magamistoa aknast ja see on eriti armas tegevus, mida teha väikeste lastega. Praegu tugevnevad koidiku- ja hämaruskoorid iga päevaga. Pole vaja teada laulvate lindude nimesid või isegi miks nad laulavad: me saame nautida imelist looduslikku kontserti. Neil rasketel aegadel võime lohutada tõdemusega, et uue elu ja lootuse märgid on kõikjal meie ümber."
Iirimaa looduskaitseala helisalvestuses laulavad needsamad linnud, mis meie metsas – laulurästad, vindid, ööbikud, haned, luiged, kured ...